
A gamifikáció hatása az idegennyelv-tanulási motivációra az angol órák során

A tanulói motiváció ösztönzője lehet a gamifikáció, ami a játékos elemek nem játékra szánt környezetben történő alkalmazását (Deterding et al., 2011) jelenti, ám megvalósítása összetett folyamat (Hunicke et al., 2004). A hazai kutatások a gamifikáció hatékonyságáról számolnak be (Bíróné Várhegyi, 2017; Szabó et al., 2022), azonban csak elvétve találni olyat (pl. Barbarics, 2017), amely a gamifikálás ajánlott lépései (Hunicke et al., 2004; Fromann, 2017) közül a résztvevők előzetes megismerésére, igényeire alapozva vállalkozna a gamifikált rendszer megtervezésére.
Kutatásom egy hatodikos osztályban zajlott, angol órák során, egy hat tanórából álló gamifikált tanegység keretei között. A következő kérdésekre kerestük a választ: (1) milyen főbb elemekből épül fel egy gamifikált rendszer, (2) hogyan történik a megvalósítása a gyakorlatban, amennyiben a diákok előzetes játékos motivációját és gyakorlatát feltárjuk és azt felhasználjuk a tervezésnél, (3) egy ilyen módon megtervezett rendszer milyen hatást tud gyakorolni a tanulók motivációjára.
Az adatok gyűjtéséhez ki-, és bemeneti kérdőíveket is alkalmaztunk, amelyek építettek a Keller-féle ARCS motivációs elméletre (Keller, 2008), de saját tervezés eredményei voltak. Továbbá saját megfigyeléseim is részei a dolgozatnak.
A kutatás alapján a következőket mondhatjuk el a gamifikáció alkalmazhatóságáról: (1) minden csoport esetében más és más elem lesz az, ami működhet és nincs egy olyan rendszer, ami minden csoport esetében hasznosítható lenne, (2) a tanulók saját tudásról és tanulásról alkotott elképzelései befolyásolhatják a gamifikáció fogadtatását és sikerességét, (3) a tantárggyal kapcsolatos attitűdök is szerepet játszanak a gamifikáció megítélésében és (4) a gamifikált értékelés kevésbé volt szorongáskeltő a tanulók számára, ha azt a hagyományos értékeléssel szemben vizsgáljuk. Motivációt illetően azt tapasztalhatjuk, hogy akik egy adott játékkal játszottak, amelyhez illeszkedett a rendszer, azok lényegesen motiválóbbnak és hatékonyabbnak tartották a gamifikációt.
Összegezve a kutatás eredményei alapján a gamifikált tanegység pozitív hatással volt a tanulók motivációjára, ugyanakkor a kvalitatív eredmények arra is rámutatttak, hogy további tényezőket is érdemes a változók közötti kapcsolat vizsgálatába bevonni. Mindamellett bizonyítják a diákok játékosi motivációjának és gyakorlatának megismerésének szükségességét, mivel ezek az adatok segíthetik egy sikeres gamifikált rendszer létrejöttét.



